《杨忠襄墓》
宋代·游九言

山云起兮阴阴，木啸风兮萧森。
骨荒榛兮颓隧，野鸟怨兮清音。
噫丙午兮燕安，蔼荐绅兮多盘。
击苞桑兮弗戒，渝旧好兮开边。
釁生兮召戎，澒大地兮尘蒙。
粲承干兮百载，莽夷门兮庙宫。
我逾邠兮梁山，蛇洊食兮江干。
拥貔貅兮首鼠，纷雅拜兮后先。
独立兮慨陈，人自靖兮此身。
宁为鬼兮赵氏，肯涅缁兮虏庭。
肴醑饲兮苟哺，弗自知兮貌頳。
握玉麟兮拜犬豕，曾莫嗅兮膻腥。
岂曰余兮独死，汝尸坐兮偷生。
振英声兮阶下，气烈动兮清宁。
凛名义兮身世，九鼎重兮一羽轻。
翳翳兮幽藏，颓阳照兮山荒。
发毛爪齿兮一世同腐，庙貌圭衮兮千古之光。
春秋兮代谢，勿替兮烝尝。

作者简介：游九言（1142-1206），初名九思，字诚之，号默斋，建阳（今属福建）人。早年从学张栻，以祖荫入仕，曾举江西漕司进士第一。历古田尉，江川绿事参军，沿海制司干官。孝宗淳熙十五年（1188），监文思院上界。后入张栻广西、江陵帅幕，以不附时相罢。宁宗庆元年（1196），起为江东抚干，调全椒令，以不便养亲丐祠。开禧初，辟为淮西安抚司机宜文字，又以不附韩侂胄罢。有语录诗文集，已佚，后人辑为《默斋遗稿》二卷。事见《永乐大典》卷八八四三引《建安志》。